

**REPUBLIKA HRVATSKA**

**Dubrovačko-neretvanska županija**

**Upravni odjel za zaštitu okoliša i komunalne poslove**

KLASA: 351-01-02-01/123

URBROJ: 2117-09/1-25-41

Dubrovnik, 25. veljače 2025.

Na temelju članka 67. Zakona o zaštiti okoliša („Narodne novine“, broj 80/13, 153/13, 78/15, 12/18 i 118/18), članka 23. Uredbe o strateškoj procjeni utjecaja strategije, plana i programa na okoliš („Narodne novine“, broj 3/17), članaka 12., 16. i 17. Uredbe o informiranju i sudjelovanju javnosti i zainteresirane javnosti u pitanjima zaštite okoliša ("Narodne novine" br. 64/08) te Odluke o upućivanju Strateške studije o procjeni utjecaja Plana gospodarenja otpadom Dubrovačko-neretvanske županije za razdoblje 2024. -2029. i Nacrta prijedloga Plana gospodarenja otpadom Dubrovačko-neretvanske županije za razdoblje 2024. - 2029. na javnu raspravu koju je donio župan Dubrovačko-neretvanske županije (KLASA: 351-03/23-01/123, URBROJ: 2117-01-25-40, od 24. veljače 2025.), Upravni odjel za zaštitu okoliša i komunalne poslove Dubrovačko-neretvanske županije, daje sljedeću

**INFORMACIJU**

**O JAVNOJ RASPRAVI**

 **STRATEŠKE STUDIJE O PROCJENI UTJECAJA NA OKOLIŠ PLANA GOSPODARENJA OTPADOM**

**DUBROVAČKO-NERETVANSKE ŽUPANIJE ZA RAZDOBLJE 2024.-2029.**

 **I NACRTA PRIJEDLOGA PLANA GOSPODARENJA OTPADOM DUBROVAČKO-NERETVANSKE ŽUPANIJE ZA RAZDOBLJE 2024.-2029.**

**Predmet javne rasprave:**

Strateška studija o procjeni utjecaja na okoliš Plana gospodarenja otpadom Dubrovačko-neretvanske županije za razdoblje 2024. – 2029. (u daljnjem tekstu: Strateška studija) i Nacrt prijedloga Plana gospodarenja otpadom Dubrovačko-neretvanske županije za razdoblje 2024. – 2029., (u daljnjem tekstu: Nacrt prijedloga Plana)

**Pravni izvor:**

Članak 67. i 68. Zakona o zaštiti okoliša („Narodne novine“, broj 80/13, 153/13, 78/15, 12/18 i 118/18), članak 23. Uredbe o strateškoj procjeni utjecaja strategije, plana i programa na okoliš („Narodne novine“, broj 3/17) te Odluka o upućivanju Strateške studije i Nacrta prijedloga Plana na javnu raspravu, (KLASA: 351-03/23-01/123, URBROJ: 2117-01-25-40, od 24. veljače 2025.) , u daljnjem tekstu: Odluka.

**Način informiranja javnosti:**

Javnu raspravu koordinira i provodi Upravni odjel za zaštitu okoliša i komunalne poslove Dubrovačko-neretvanske županije. Javna rasprava uključuje obavijest u dnevnom tisku „Slobodne Dalmacije“, na mrežnim stranicama i oglasnoj ploči Dubrovačko-neretvanske županije, javni uvid i javno izlaganje. Javna rasprava će se održati u razdoblju od 10. ožujka do 8. travnja 2025.

**Javni uvid:**

Strateška studija, Ne-tehnički sažetak Strateške studije te Nacrt prijedloga Plana bit će s danom početka javne rasprave objavljeni javnosti na mrežnim stranicama Dubrovačko-neretvanske županije: www.dnz.hr/notice-category/javne-rasprave/

Tijekom javne rasprave javni uvid u Stratešku studiju, ne-tehnički sažetak i Nacrt prijedloga Plana bit će omogućen i u prostorijama Upravnog odjela za zaštitu okoliša i komunalne poslove Dubrovačko-neretvanske županije, Vukovarska 16, u Dubrovniku, svakim radnim danom od 9:00 do 12:00 sati, gdje će biti izložena Strateška studija, njezin ne-tehnički sažetak, Nacrt prijedloga Plana i knjiga primjedbi.

Pisana mišljenja, prijedloge i primjedbe na Stratešku studiju i Nacrt prijedloga Plana javnost može upisati:

* u knjigu primjedbi na mjestu javnog uvida,
* na adresu: Dubrovačko-neretvanska županija, Upravni odjel za zaštitu okoliša i komunalne poslove, Vukovarska 16, 20000 Dubrovnik,
* na e-mail adresu: pisarnica@dnz.hr, (uz naznaku: „Javna rasprava-prijedlog Plana gospodarenja otpadom“)

 u tijeku roka predviđenog za javnu raspravu. Prijedlozi, mišljenja i primjedbe koji ne budu dostavljeni u roku i čitko napisani, neće se uzeti u razmatranje.

**Javno izlaganje:**

Javno izlaganje o Strateškoj studiji i Nacrtu prijedloga Plana održat će se 25. ožujka 2025. u prostorijama Velike vijećnice Dubrovačko-neretvanske županije, Pred Dvorom 1, u Dubrovniku, s početkom u 10:00 sati. Javnom izlaganju će prisustvovati predstavnici Upravnog odjela za zaštitu okoliša i komunalne poslove Dubrovačko-neretvanske županije, predstavnici izrađivača Nacrta prijedloga Plana i predstavnici ovlaštenika, izrađivača Strateške studije koji će neposredno odgovarati i raspravljati o pitanjima koja će tom prilikom postavljati nazočna javnost.

**Rok u kojem se dostavljaju primjedbe, mišljenja i prijedlozi:**

Javnost i zainteresirana javnost se može uključiti u javnu raspravu davanjem prijedloga, mišljenja i primjedbi zaključno s posljednjim danom javne rasprave.

 PROČELNIK

 Silvio Markota